Polisie se weergawe van Malema-voorvalJulius Malema Foto: Werner Beukes/SAPA Die Gautengse polisie het Woensdag met inligting vorendag gekom in verband met ŉ voorval waarin Julius Malema, leier van die EFF, beweer hy is Sondagaand in Sandton deur polisiebeamptes geïntimideer. In ŉ verslag aan die nasionale polisiekommissaris word gesê dat beamptes van die metropolisie en blitspatrollie betrokke was in die voorval waar Malema se motor Sondagaand omstreeks 20:45 by die Grayston-afrit van die pad af getrek is. Volgens die verslag is die polisie en metropolisie in Gauteng op hoë gereedheidsgrondslag geplaas ná ŉ vlaag bewerings dat ongemerkte voertuie met blou ligte by kapings betrokke is. “ŉ Lid van die metropolisie was ná diens op pad huis toe, toe hy ŉ ongemerkte Golf 7 met ŉ blou lig gewaar het. Hy het met radioverbinding by die polisie se reaksie-eenheid navraag gedoen oor wie die eienaar van die voertuig is, en die resultaat was ‘onbekend’,” lui die verslag. “Die beampte het besef dat dié voertuig ŉ Range Rover begelei en het vermoed die Range Rover is dalk gekaap. Die beampte het toe ondersteuning ontbied.” Die metropolisiebeampte het na bewering die “verdagte” voertuig agtervolg terwyl die konvooi by die oorgang ingewag is. “By die afrit kon die span daarin slaag om albei voertuie tot stilstand te bring, onbewus dat Malema in die Range Rover gery het en die ander voertuig hom begelei het. Die metropolisiebeampte het gesê toe hy die twee voertuie genader het, was die insittendes van albei voertuie reeds buite die voertuie saam met ander polisiebeamptes. Volgens die beampte het hy toe eers vir Malema gesien aangesien hy luidrugtig met die polisie gepraat en gevra het hoekom hy voorgekeer is en geteister word.” ŉ Beampte van die blitspatrollie het Malema glo tot bedaring gebring en verduidelik dat hulle nie bewus was dat dit sy konvooi was nie, aangesien albei voertuie onder ŉ private maatskappy geregistreer is. “Almal het toe die toneel verlaat en in hul eie rigtings gegaan.” Die polisie het glo op die toneel aan Malema die situasie verduidelik. “In geen stadium is Malema geteister nie. As hy geteister was, moet hy dit by sy naaste polisiestasie aanmeld.” Maroela Media het vroeër berig Nkosinathi Nhleko, minister van polisie, het Maandag ŉ beroep op Malema gedoen om ŉ saak van beweerde polisie-intimidasie aan te meld. Nhleko het ook ŉ beroep op Malema gedoen om die beweerde voorval by die Onafhanklike Polisie-ondersoek Direktoraat (Opod) aan te meld, sodat dié instelling dit onafhanklik van die polisie kan ondersoek. Hy het gesê indien enige polisiebeampte nie binne die polisie se gedragskode opgetree het nie, sal teen die beamptes opgetree word. Malema het toe beweer hy is Sondagaand in Sandton deur gewapende polisiebeamptes uit sy motor gedwing, nadat sy motor na bewering by die Grayston-afrit deur ŉ “wit ongemerkte wa” van die pad getrek en nog 10 polisiemotors binne oomblikke op die toneel was. Die polisiebeamptes het glo uit die motors geklim, hul vuurwapens op sy motor gerig en hom gedwing om uit te klim. Malema beweer hy het uitgeklim, maar die polisie het niks gedoen nie en glo net gesê “dit was ŉ fout”, waarna hy toegelaat is om te ry. Mbuyiseni Ndlozi, woordvoerder van die EFF, het vroeër in ŉ verklaring gesê die EFF beskou die voorval as “intimidasie” en dit is glo duidelik dat Malema deur die “vyand” agtervolg word. Ndlozi het gesê Malema was in Soweto vir ŉ vergadering en die “wit wa” het hom vermoedelik van daar af agtervolg. “Die mense van Suid-Afrika en die wêreld moet weet die huidige regime begin gewelddadig raak. Ons sal die mense oor elke voorval inlig, want hulle moet weet in watter toestande ons sake moet doen,” het Ndlozi gesê. Ndlozi het Maandagoggend aan die media gesê hulle beplan nie om ŉ klagte aanhangig te maak nie.